Úradný vestník L 304 , 21/11/2001 S. 0006 - 0007



Nariadenie Komisie (ES) č. 2251/2001 z 20. novembra 2001, ktorým sa mení a dopĺňa nariadenie (ES) č. 2759/1999, ktorým sa stanovujú vykonávacie pravidlá k nariadeniu Rady (ES) č. 1268/1999 o podpore spoločenstva pre predvstupové opatrenia v oblasti rozvoja poľnohospodárstva a vidieka v kandidátskych krajinách strednej a východnej Európy v predvstupovom období (Text s významom pre EHP) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 1268/1999 z 21. júna 1999 o podpore spoločenstva pre predvstupové opatrenia v oblasti rozvoja poľnohospodárstva a vidieka v kandidátskych krajinách strednej a východnej Európy v predvstupovom období [1], a najmä na jeho článok 12 ods. 1, keďže: (1) Nariadenie Komisie (ES) č. 2759/1999 [2], zmenené a doplnené nariadením (ES) č. 2356/2000 [3], ktorým sa stanovujú vykonávacie pravidlá k nariadeniu (ES) č. 1268/1999, pevne stanovuje výšku pomoci skupinám producentov ako percento z produkcie uvedenej na trh. Je vhodné povoliť, aby tieto percentuálne podiely tvorili strop, v rámci ktorého sa na účely zvýšenia pružnosti pri určovaní podpory poskytovanej organizáciám producentov môže stanoviť skutočná čiastka. (2) Článok 8 ods. 2 nariadenia (ES) č. 2759/1999 stanovil dátum, kedy bol plán rozvoja vidieka predložený Komisii ako východiskový bod pre oprávnenosť výdavkov. Na zabezpečenie zhody s dohodami uzatvorenými s kandidátskymi krajinami, ktoré predpokladajú, že oprávnené sú iba výdavky platené agentúrou odo dňa, kedy Komisia zverila finančnú správu tejto agentúre, je potrebné v súlade s tým zmeniť toto ustanovenie. (3) Podľa pravidiel vonkajšej podpory v príručke s pokynmi "Zmluvy o pracovných činnostiach, dodávkach a službách uzatvárané na účely spolupráce spoločenstva s tretími krajinami" [4] podpora investícií vyžaduje, aby všetky služby, pracovné činnosti, strojové zariadenia a dodávky pochádzali iba zo spoločenstva alebo z kandidátskych krajín; konečný príjemca, ak je o to požiadaný, mal by byť schopný stanoviť pôvod vstupov týkajúcich sa zmlúv o pracovných činnostiach alebo službách financovaných podľa tejto listiny, a to s pomocou akéhokoľvek prípustného dôkazného prostriedku. (4) Opatrenia ustanovené v tomto nariadení sú v súlade so stanoviskom Výboru pre poľnohospodárske štruktúry a rozvoj vidieka, PRIJALA TOTO NARIADENIE: Článok 1 Nariadenie (ES) č. 2759/1999 sa mení a dopĺňa takto: 1. V článku 6 ods. 4 sa prvá veta nahrádza týmto znením: "4. Pomoc uvedená v odseku 3 sa určuje pre každú organizáciu producentov na základe jej ročnej produkcie uvedenej na trh a nesmie presiahnuť:" 2. V článku 8 ods. 2 sa prvý pododsek nahrádza týmto znením: "2. Na podporu zo strany spoločenstva sú oprávnené iba výdavky platené agentúrou odo dňa rozhodnutia, ktorým Komisia zverila finančnú správu tejto agentúre, alebo odo dňa uvedeného (dňov uvedených) v tomto rozhodnutí. Projekt spĺňa podmienky na poskytnutie podpory od spoločenstva, ak všetky služby, pracovné činnosti, strojové zariadenia a dodávky sú pôvodom zo spoločenstva alebo z kandidátskych krajín. Konečný príjemca, ak je o to požiadaný, musí byť schopný stanoviť pôvod vstupov týkajúcich sa zmlúv o pracovných činnostiach alebo službách, a to s pomocou akéhokoľvek prípustného dôkazného prostriedku." Článok 2 Toto nariadenie nadobúda účinnosť v tretí deň odo dňa jeho uverejnenia v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 20. novembra 2001 Za Komisiu Franz Fischler člen Komisie [1] Ú. v. ES L 161, 26.6.1999, s. 87. [2] Ú. v. ES L 331, 23.12.1999, s. 51. [3] Ú. v. ES L 272, 25.10.2000, s. 13. [4] SEC(1999) 1801/2. --------------------------------------------------